Ehdotus NEUVOSTON PÄÄTÖS Euroopan unionin kannasta TIR-carnet’isiin merkittyjen tavaroiden kansainvälistä kuljetusta koskevan tulliyleissopimuksen (vuoden 1975 TIR-yleissopimuksen) muuttamista koskevaan ehdotukseen /* COM/2014/0491 final - 2014/0225 (NLE) */





PERUSTELUT 1. EHDOTUKSEN TAUSTA 1.1. Ehdotuksen perustelut ja tavoitteet TIR-carnet’isiin merkittyjen tavaroiden kansainvälisestä kuljetuksesta 14 päivänä marraskuuta 1975 tehty tulliyleissopimus (TIR-yleissopimus) hyväksyttiin Euroopan talousyhteisön puolesta neuvoston asetuksella (ETY) N:o 2112/78. Yleissopimus tuli Euroopan unionissa voimaan 20. kesäkuuta 1983. Ehdotetun päätöksen tarkoituksena on, että Euroopan unioni hyväksyisi TIR-yleissopimuksen uusimmat muutokset, joista on sovittu kuljetuksiin liittyviä tullikysymyksiä käsittelevässä YK:n Euroopan talouskomission (UNECE) työryhmässä ja jotka TIR-yleissopimuksen hallinnollinen komitea on hyväksynyt sillä edellytyksellä, että EU:n sisäiset menettelyt saatetaan päätökseen. TIR-yleissopimuksen hallinnollinen komitea hyväksyi Genevessä 6. helmikuuta 2014 pitämässään 57. istunnossa yleissopimuksen liitteiden 1 ja 6 muutoksia koskevan ehdotuksen. TIR-yleissopimuksen hallinnollinen komitea hyväksyi Genevessä 12. kesäkuuta 2014 pitämässään 58. istunnossa yleissopimuksen liitteiden 1 ja 9 muutoksia koskevan ehdotuksen. Ehdotukset toimitetaan YK:n pääsihteerille yleissopimuksen 59 artiklan 1 ja 2 kohdan ja 60 artiklan määräysten mukaisesti, ja ne tulevat voimaan 1. tammikuuta 2015, jollei 1. lokakuuta 2014 mennessä vähintään viisi sopimuspuolta esitä pääsihteerille muutoksia koskevaa vastalausettaan. 1.2. Yleinen tausta TIR-yleissopimuksella, jota hallinnoi UNECE, on otettu käyttöön passitusmenettely tavaroiden kansainvälisiä maantiekuljetuksia varten. Yleissopimuksella annetaan mahdollisuus kuljettaa tavaroita väliaikaisesti ilman tulleja ja veroja kansainvälisten rajojen yli siten, että niihin kohdistuu matkan aikana mahdollisimman vähän tulliviranomaisten toimenpiteitä. TIR-järjestelmällä vähennetään kansainvälisen tavarakuljetuksen tavanomaisia esteitä ja edistetään siten kansainvälisen kaupan kehitystä. Koska järjestelmällä vähennetään kauttakulkuun liittyviä viipeitä, sen avulla voidaan saavuttaa merkittäviä säästöjä kuljetuskustannuksissa. Järjestelmän tärkeimpänä etuna on se, että vaaditut vakuudet on suhteellisen helppo saada TIR-yleissopimuksessa määrätyn kansainvälisen takausketjun ansiosta. Kuljetuksiin liittyviä tullikysymyksiä käsittelevässä YK:n Euroopan talouskomission työryhmässä ja TIR-yleissopimuksen hallinnollisessa komiteassa sovittiin, että TIR-yleissopimukseen on tarpeen tehdä seuraavat muutokset: · muutetaan liitteessä 1 olevan TIR-carnet’n mallin (malli 2) 5 kohtaa ja liitteessä 6 olevaa, 8 artiklan 3 kohdan 5 alakohtaa koskevaa selittävää huomautusta niiden muutosten johdosta, jotka tehtiin harmonoitua tavarankuvaus- ja koodausjärjestelmää koskevaan kansainväliseen yleissopimukseen ja jotka koskevat etenkin uuden alanimikkeen luomista vesipiipputupakalle nimikkeeseen 24.03; · muutetaan liitettä 6 lisäämällä kaksi uutta, liitteessä 9 olevan toisen osan 4 ja 5 kohtaa koskevaa selittävää huomautusta, jotka liittyvät luvan saaneita TIR-liikenteen harjoittajia koskevien tietojen välittämiseen käyttäen kansainvälisen TIR-tietopankin (ITDB) online+-sovellusta; · muutetaan liitettä 6 lisäämällä uusi, 38 artiklan 2 kohtaa koskeva selittävä huomautus, joka liittyy kieltoja koskevien tietojen välittämiseen TIR:n toimeenpanevalle neuvostolle (TIRExB) käyttäen kansainvälisen TIR-tietopankin (ITDB) online+-sovellusta; · muutetaan liitettä 6 lisäämällä kaksi uutta, liitteessä 8 olevan 9 artiklan 1 ja 2 kohtaa koskevaa selittävää huomautusta, jotka liittyvät TIRExB:n jäsenen korvaavan uuden jäsenen edustamiseen ja valitsemiseen; · muutetaan liitteessä 9 olevan ensimmäisen osan 3 kohdan vi alakohtaa korvaamalla nykyinen, maaliskuun 1 päivän määräaikaa koskeva sanamuoto paremmalla muotoilulla. 1.3. Voimassa olevat aiemmat säännökset Ehdotuksen alalla ei ole aiemmin annettu säännöksiä. 1.4. Johdonmukaisuus suhteessa unionin muuhun politiikkaan ja muihin tavoitteisiin Ehdotettu päätös on johdonmukainen yhteisen kauppa- ja liikennepolitiikan kanssa. Maantiekuljetuksia helpottavan TIR-järjestelmän ansiosta tavaroita voidaan kuljettaa 68 sopimuspuolen alueella mahdollisimman vähäisin tulliviranomaisten toimenpitein, ja vaaditut vakuudet on suhteellisen helppo saada kansainvälisen takausketjun ansiosta. TIR-yleissopimuksella käyttöön otetut yksinkertaistukset ovat tarkistetun Lissabonin strategian mukaisia. 2. INTRESSITAHOJEN KUULEMINEN JA VAIKUTUSTEN ARVIOINTI 2.1. Intressitahojen kuuleminen Kuulemismenettely, tärkeimmät kohderyhmät ja yleiskuvaus vastaajista Kuulemiset, joissa ehdotukset hyväksyttiin, käytiin jäsenvaltioiden kanssa tullilainsäädäntökomitean (Geneve-koordinointi) kokouksissa. Kuulemisia käytiin kuljetuksia koskevia tulliasioita käsittelevän UNECEn työryhmän ja TIR-yleissopimuksen hallinnollisen komitean kokousten aikana. Tiivistelmä vastauksista ja siitä, miten ne on otettu huomioon Ehdotusta kannatettiin. 2.2. Asiantuntijatiedon käyttö Ulkopuolisia asiantuntijoita ei ole tarvittu. 2.3. Vaikutusten arviointi HS-nimikkeeseen 24.03.10 ehdotettu muutos johtuu harmonoidun järjestelmän nimikkeisiin tehdyistä muutoksista, mutta tämä ei muuta alkuperäistä tuotekatetta. Se johtaa passitusalan määräysten yhdenmukaistamiseen. Muutoksilla, joilla otetaan käyttöön mahdollisuus toimittaa laissa edellytettyjä tietoja luvan saaneista TIR-liikenteen harjoittajista ja kielloista käyttäen ITDB:n online+-sovellusta sen sijaan, että tiedot lähetettäisiin muussa muodossa (paperilla tai sähköpostitse), otetaan käyttöön väline, jolla helpotetaan ITDB:n online+-sovellusta käyttävien tulliviranomaisten työtä. Tämä UNECEn alaisen TIR:n sihteeristön hallinnoima verkkosovellus helpottaa kansallisen TIR-carnet’n haltijan tietojen hallinnointia. Tietojen toimittamisesta ITDB:lle sähköisessä muodossa saattaa jossain vaiheessa tulla pakollista. Muutokset täytevaalimenettelyä ja TIRExB:n edustamista koskevaan menettelyyn selkiyttävät tilannetta sen jälkeen, kun TIRExB:n jäsen on eronnut, ja antavat yleiskuvan TIRExB:n mahdollisten jäsenten ammatillisista vaatimuksista. Yksikään liitteeseen 6 ehdotetuista muutoksista ei muuta TIR-yleissopimuksen asiasisältöä, sillä yleissopimuksen 43 artiklan mukaan selittävissä huomautuksissa on TIR-yleissopimuksen ja sen liitteiden eräiden määräysten tulkintoja. Niissä selostetaan myös tiettyjä suositeltuja käytäntöjä. Muutos liitteessä 9 olevan ensimmäisen osan 3 kohdan vi alakohdassa olevaan määräaikaa koskevaan sanamuotoon varmistaa, että nykyinen velvoite, jonka mukaan kansallisen yhdistyksen on toimitettava TIRExB:lle vuosittain tiedot kuhunkin sen myöntämään TIR-carnet'n tyyppiin sovellettavasta hinnasta, ymmärretään oikein. 3. EHDOTUKSEEN LIITTYVÄT OIKEUDELLISET NÄKÖKOHDAT 3.1. Ehdotetun toimen lyhyt kuvaus Päätösehdotuksessa vahvistetaan Euroopan unionin kanta TIR-carnet’isiin merkittyjen tavaroiden kansainvälistä kuljetusta koskevan tulliyleissopimuksen muuttamista koskevaan ehdotukseen. 3.2. Oikeusperusta Euroopan unionin toiminnasta tehdyn sopimuksen 207 artikla ja 218 artiklan 9 kohta. 3.3. Toissijaisuusperiaate Ehdotus kuuluu alaan, jolla Euroopan unionilla on yksinomainen toimivalta (yhteinen kauppapolitiikka), joten sitä ei tarpeen tarkastella toissijaisuusperiaatteen kannalta (ks. Euroopan unionin toiminnasta tehdyn sopimuksen 5 artiklan 3 kohta). Ehdotetut muutokset hyväksyttiin alustavasti kuljetuksiin liittyviä tulliasioita käsittelevässä YK:n Euroopan talouskomission työryhmässä ja TIR-yleissopimuksen hallinnollisessa komiteassa. 3.4. Suhteellisuusperiaate Ehdotus on suhteellisuusperiaatteen mukainen. Sillä mahdollistetaan kansainväliseen sopimukseen tehdyn muutoksen täytäntöönpano. 3.5. Sääntelytavan valinta Ehdotettu sääntelytapa: päätös. Kansainväliset sopimukset ja niihin tehtävät muutokset sisällytetään yleensä Euroopan unionin lainsäädäntöön päätöksellä. 4. TALOUSARVIOVAIKUTUKSET Ehdotuksella ei ole vaikutuksia Euroopan unionin talousarvioon. 2014/0225 (NLE) Ehdotus NEUVOSTON PÄÄTÖS Euroopan unionin kannasta TIR-carnet’isiin merkittyjen tavaroiden kansainvälistä kuljetusta koskevan tulliyleissopimuksen (vuoden 1975 TIR-yleissopimuksen) muuttamista koskevaan ehdotukseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 207 artiklan yhdessä 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) TIR-carnet’isiin merkittyjen tavaroiden kansainvälisestä kuljetuksesta 14 päivänä marraskuuta 1975 tehty tulliyleissopimus, jäljempänä ’TIR-yleissopimus’, hyväksyttiin Euroopan talousyhteisön puolesta 25 päivänä heinäkuuta 1978 annetulla neuvoston asetuksella (ETY) N:o 2112/78[1], ja se tuli Euroopan unionissa voimaan 20 päivänä kesäkuuta 1983[2]. (2) TIR-yleissopimuksen konsolidoitu toisinto julkaistiin 28 päivänä toukokuuta 2009 tehdyn neuvoston päätöksen 2009/477/EY[3] liitteenä, ja mainitun päätöksen mukaan komissio julkaisee yleissopimukseen tulevaisuudessa tehtävät muutokset ja ilmoittaa niiden voimaantulopäivän Euroopan unionin virallisessa lehdessä. (3) Useista harmonoitua tavarankuvaus- ja koodausjärjestelmää koskevaan kansainväliseen yleissopimukseen tehdyistä muutoksista on sovittu. Nämä kaikkia yleissopimuksen sopimuspuolia koskevat muutokset tulivat voimaan 1 päivänä tammikuuta 2012. Muutosten myötä on tarpeen muuttaa TIR-carnet'n mallia ja sitä koskevaa viittausta selittävässä huomautuksessa. (4) Koska käyttöön on otettu ITDB online+-sovellus, joka on kansainvälinen tietorekisteri kaikista niistä henkilöistä, joille sopimuspuolet ovat antaneet luvan käyttää TIR-menettelyä, TIR-yleissopimuksen hallinnollinen komitea päätti, että ITDB:n online+-sovelluksen käyttäminen toimitettaessa ITDB:lle laissa edellytettyjä tietoja luvan saaneista TIR-liikenteen harjoittajista tekee tietojen toimittamisesta muussa muodossa, esimerkiksi paperilla tai sähköpostitse, turhaa. Tämän periaatteen selventämiseksi yleissopimuksessa komitea esitti kahden uuden selittävän huomautuksen lisäämistä yleissopimukseen. Samanlaista selittävää huomautusta ehdotetaan selventämään kieltoja koskevien tietojen välittämistä TIR:n toimeenpanevalle neuvostolle (TIRExB). (5) TIRExB keskusteli jäsenikseen nimitettävien henkilöiden ammatillisista vaatimuksista ja jäsentensä korvaamista varten järjestettävistä täytevaaleista ja pohti, miten nykyistä työjärjestystä olisi muutettava, ja toimitti sen jälkeen TIR-yleissopimuksen hallinnolliselle komitealle ehdotukset kahdeksi uudeksi selittäväksi huomautukseksi. Ensimmäisen ehdotetun selittävän huomautuksen on tarkoitus selventää mahdollisten TIRExB:n jäsenten ammatillisia vaatimuksia ja auttaa näin sopimuspuolia valitsemaan paras mahdollinen etenemistapa ehdokkaan nimittämisessä. Toisessa uudessa selittävässä huomautuksessa suositellaan noudatettavaa käytäntöä siinä tapauksessa, että TIRExB:n jäsen eroaa tai ei voi toimia tehtävässään toimikautensa loppuun saakka. Lisäksi siinä annetaan TIR-yleissopimuksen hallinnolliselle komitealle mahdollisuus päättää, järjestetäänkö täytevaali. Molemmat ehdotetut muutokset sisältävä muutos TIRExB:n työjärjestykseen hyväksyttiin TIRExB:n 49. ja 50. istunnossa. (6) Yleissopimuksen liitteen 9 ensimmäiseen osaan tehdyllä muutoksella, joka tuli voimaan 1 päivänä tammikuuta 2012 (EUVL L 66, 6.3.2012, s. 1), otettiin muun muassa käyttöön uusi kansallisia yhdistyksiä koskeva velvoite toimittaa TIRExB:lle tiedot TIR-carnet'iden hinnoista. Velvoitteen täyttämisen määräaika ei kuitenkaan ollut täysin selvä. Ehdotetulla muutoksella selvennetään tätä määräaikaa. (7) TIR-yleissopimuksen hallinnollinen komitea hyväksyi helmikuussa 2014 pitämissään 57. ja 58. istunnossa TIR-yleissopimukseen ehdotetut muutokset sillä edellytyksellä, että unionin sisäiset menettelyt saatetaan päätökseen. (8) Sen vuoksi olisi vahvistettava unionin kanta muutosehdotukseen, ON HYVÄKSYNYT TÄMÄN PÄÄTÖKSEN: 1 artikla Euroopan unionin kanta TIR-yleissopimuksen hallinnollisessa komiteassa perustuu tämän päätöksen liitteenä oleviin muutosluonnoksiin. Unionin edustajat TIR-yleissopimuksen hallinnollisessa komiteassa voivat hyväksyä vähäisiä muutoksia muutosluonnoksiin ilman uutta neuvoston päätöstä. 2 artikla Tämä päätös tulee voimaan päivänä, jona se hyväksytään. Kun muutos on hyväksytty, komissio julkaisee sen Euroopan unionin virallisessa lehdessä ja ilmoittaa sen voimaantulopäivän. Tehty Brysselissä Neuvoston puolesta Puheenjohtaja [1] EYVL L 252, 14.9.1978, s. 1. [2] EYVL L 31, 2.2.1983, s. 13. [3] EUVL L 165, 26.6.2009, s. 1. Muutokset TIR-carnet'isiin merkittyjen tavaroiden kansainvälistä kuljetusta koskevaan tulliyleissopimukseen (vuoden 1975 TIR-yleissopimukseen) Liite 1, sivu 11, 5 kohta Korvataan HS-nimike 24.03.10 HS-nimikkeillä 24.03.11 ja 24.03.19 (ECE/TRANS/WP.30/AC.2/113, 35 kohta) Liitteessä 6 oleva 0.8.3 selittävän huomautuksen 5 kohta Korvataan HS-nimike 24.03.10 HS-nimikkeillä 24.03.11 ja 24.03.19 (ECE/TRANS/WP.30/AC.2/113, 35 kohta) Liitteessä 6 oleva uusi 0.38.2 selittävä huomautus Lisätään uusi 38 artiklan 2 kohtaa koskeva selittävä huomautus seuraavasti: Selittävä huomautus 2 kohtaan 0.38.2 Lainmukaisen vaatimuksen, jonka mukaan TIR:n toimeenpanevalle neuvostolle on ilmoitettava, jos henkilöltä on kielletty määräajaksi tai pysyvästi yleissopimuksen mukainen toiminta, katsotaan täyttyvän, jos käytetään asianmukaisesti sähköisiä sovelluksia, jotka TIR:n sihteeristö on kehittänyt tähän tarkoitukseen TIR:n toimeenpanevan neuvoston valvonnassa. (ECE/TRANS/WP.30/AC.2/115, 43 kohta) Liitteessä 6 oleva uusi 8.9.1 selittävä huomautus Lisätään uusi liitteessä 8 olevan 9 artiklan 1 kohtaa koskeva selittävä huomautus seuraavasti: 8.9.1 TIR:n toimeenpanevan neuvoston jäsenten on oltava toimivaltaisia ja heillä on oltava kokemusta tullimenettelyjen, erityisesti TIR-passitusmenettelyn, soveltamisesta niin kansallisella kuin kansainväliselläkin tasolla. Neuvoston jäsenen nimittää hänen kotimaansa hallitus tai yleissopimuksen sopimuspuolena oleva organisaatio. Jäsenten on edustettava yleissopimuksen sopimuspuolten etua eikä minkään yksittäisen hallituksen tai organisaation tiettyä etua. (ECE/TRANS/WP.30/AC.2/117, 29 kohta) Liitteessä 6 oleva uusi 8.9.2 selittävä huomautus Lisätään uusi liitteessä 8 olevan 9 artiklan 2 kohtaa koskeva selittävä huomautus seuraavasti: 8.9.2 Jos TIR:n toimeenpanevan neuvoston jäsen eroaa ennen toimikautensa päättymistä, TIR:n hallinnollinen komitea voi valita korvaavan uuden jäsenen. Tässä tapauksessa valittu jäsen hoitaa tehtävää ainoastaan edeltäjänsä toimikauden loppuun asti. Jos TIR:n toimeenpanevan neuvoston jäsen ei muusta syystä kuin eroamisen vuoksi voi toimia tehtävässään toimikautensa loppuun saakka, kyseisen jäsenen kotimaan kansallisten viranomaisten on toimitettava tästä tieto kirjallisesti TIR:n toimeenpanevalle neuvostolle ja TIR:n sihteeristölle. Tässä tapauksessa hallinnollinen komitea voi valita korvaavan uuden jäsenen toimikauden jäljellä olevaksi ajaksi. (ECE/TRANS/WP.30/AC.2/117, 29 kohta) Liitteessä 6 oleva uusi 9.II.4 selittävä huomautus Lisätään uusi liitteessä 9 olevan toisen osan 4 kohtaa koskeva selittävä huomautus seuraavasti: Selittävä huomautus 4 kohtaan 9.II.4 Tietojen toimittamista koskevien lainmukaisten vaatimusten, jotka esitetään 4 kohdassa, katsotaan täyttyvän, jos käytetään asianmukaisesti sähköisiä sovelluksia, jotka TIR:n sihteeristö on kehittänyt tähän tarkoitukseen TIR:n toimeenpanevan neuvoston valvonnassa. (ECE/TRANS/WP.30/AC.2/113, 30 kohta) Liitteessä 6 oleva uusi 9.II.5 selittävä huomautus Lisätään uusi liitteessä 9 olevan toisen osan 5 kohtaa koskeva selittävä huomautus seuraavasti: Selittävä huomautus 5 kohtaan 9.II.5 Edellä olevaa 9.II.4 selittävää huomautusta sovelletaan soveltuvin osin 5 kohtaan. (ECE/TRANS/WP.30/AC.2/113, 30 kohta) Liitteessä 9 olevan ensimmäisen osan 3 kohdan vi alakohta Korvataan nykyinen teksti seuraavasti: ”vi) ilmoittaa vuosittain TIR:n toimeenpanevalle neuvostolle kaikkien antamiensa TIR-carnet’n tyyppien voimassa olevat hinnat ennen maaliskuun 1 päivää;”